Imħabbar l-ewwel grupp ta' kandidati Laburisti għall-elezzjoni tal-MEPs li se ssir fl-2019 Ilejla l-Partit Laburista approva l-ewwel grupp ta' kandidati għall-elezzjoni tal-Membri Parlamentri Ewropej. L-eżekuttiv nazzjonali tal-Partit Laburista approva l-ewwel grupp ta’ kandidati għall-elezzjonijiet tal-Parlament Ewropew tas-sena d-dieħla. L-ewwel kandidati approvati wara li ssottomettew in-nomina tagħhom uffiċjalment huma Felix Busuttil, Josef Caruana, Miriam Dalli, Cyrus Engerer, James Grech, Alex Saliba u Joe Sammut . Iktar kandidati jkunu approvati fil-ġimgħat li ġejjin. Meta kkummenta dwar dawn l-elezzjonijiet, il-Prim Ministru, Joseph Muscat, qal: “Dawn l-elezzjonijiet se jerġgħu jkunu elezzjonijiet li joffru sfida lill-Partit Laburista. Dan anke għax il-Partit Laburista se jkun kważi f’nofs it-tieni leġiżlatura tiegħu. Peró, bil-kandidatura li se jkollu u bil-ħidma li se ssir fix-xhur li ġejjin, il-Partit Laburista se jaħdem biex jassigura l-aqwa riżultat possibbli. Il-poplu Malti seta’ jara kif is-snin li għaddew urew id-differenza bejn l-MEPs tal-Partit Laburista, li jaħdmu favur Malta u ċ-ċittadini tagħha u dawk tal-Partit Nazzjonalista, li l-uniku għan tagħhom kien li jweġġgħu l-gvern biex mingħalihom igawdi l-Partit Nazzjonalista. Biex għamlu hekk, spiċċaw jipprovaw iweġġgħu l-pajjiż għal darba wara oħra. Malta jistħoqqilha rappreżentanti li jaħdmu biex isaħħulha isimha fl-Ewropa u hekk se jkunu qed jagħmlu l-MEPs tal-Partit Laburista”